ലെെംഗിക പീഡനം: ഗര്ഭിണിയുടെ മെഡിക്കല് പരിശോധന ദുരിതമായി കൊച്ചി: ലൈംഗിക പീഡനത്തിന് ഇരയായെന്ന പരാതിയുമായി എത്തിയ യുവതിക്ക് മെഡിക്കല് പരിശോധനയുടെ പേരില് വീണ്ടും ദുരിതം. സര്ക്കാര് ഡോക്ടര്മാര് പരിശോധനയ്ക്ക് വിസമ്മതിച്ചതിനാല് ഇരയുമായി രണ്ടുദിവസം പൊലീസിന് ആശുപത്രികള് കയറിയിറങ്ങേണ്ടിവന്നു. മാനസികമായി തകര്ന്ന നിലയിലായ യുവതി ഒരുമാസം ഗര്ഭിണിയാണ്. വ്യാഴാഴ്ച ഉച്ചയ്ക്ക് ഒരു മണിയോടെയാണ് തൃക്കാക്കര പൊലീസ് സ്റ്റേഷനില് യുവതി എത്തിയത്. ഉടനെ സ്റ്റേറ്റ്മെന്റ് രേഖപ്പെടുത്തി വനിതാ പൊലീസുകാരിക്കൊപ്പം തൃപ്പൂണിത്തുറ താലൂക്ക് ആശുപത്രിയിലെത്തിച്ചു. 2.30ന് റിപ്പോര്ട്ട് ചെയ്ത യുവതിയുടെ പരിശോധനാ അപേക്ഷ കൈപ്പറ്റാന്പോലും ഡ്യൂട്ടി ഡോക്ടര് തയ്യാറായില്ല. വൈകിട്ട് 4.30വരെ കാത്തിരുന്നിട്ടും ഫലമുണ്ടായില്ല. യുവതിയുമായി പൊലീസ് 5.30ന് എറണാകുളം ജനറല് ആശുപത്രിയിലെത്തി. അവിടെയും സമാനമായിരുന്നു അനുഭവം. രാത്രി 8.30വരെ കാത്തുനിന്നിട്ടും പരിശോധിച്ചില്ല. പിറ്റേന്ന് രാവിലെ പത്തുമണിക്ക് എത്താന് പറഞ്ഞ് മടക്കി. ഇന്നലെ രാവിലെ പത്തിന് വീണ്ടുമെത്തിയ യുവതിയെ വിശദമായ പരിശോധനയും സ്കാനിംഗും മറ്റും കഴിഞ്ഞ് വിട്ടപ്പോള് രണ്ടുമണിയായി. പിന്നാലെ രഹസ്യമൊഴി രേഖപ്പെടുത്താന് മജിസ്ട്രേറ്റിന് മുന്നില് ഹാജരാക്കി. നടപടിക്രമങ്ങളെല്ലാം പൂര്ത്തിയാകാന് 24 മണിക്കൂറിലേറെ വേണ്ടിവന്നു. കാക്കനാട്ടെ സ്വകാര്യ സ്ഥാപനത്തില് ജീവനക്കാരിയായിരുന്നു യുവതി. ഒപ്പം ജോലിചെയ്ത യുവാവാണ് വിവാഹവാഗ്ദാനം നല്കി ലൈംഗികചൂഷണം നടത്തിയത്. ഗര്ഭിണിയായപ്പോള് ഇയാള് ഒഴിഞ്ഞുമാറി. തൃപ്പൂണിത്തുറ താലൂക്ക് ആശുപത്രി താരതമ്യേന തിരക്ക് കുറഞ്ഞ ആശുപത്രിയാണ്. രണ്ട് ഗൈനക്കോളജിസ്റ്റുകള് ഇവിടെയുണ്ട്. പ്രസവമുറിയിലെ ഡ്യൂട്ടിയിലായിരുന്നതിനാലാണ് പരിശോധിക്കാന് പറ്റാതിരുന്നതെന്നാണ് ഡോക്ടര്മാരുടെ വിശദീകരണം. എറണാകുളം ജനറല് ആശുപത്രിയില് അഞ്ച് ഗൈനക്കോളജിസ്റ്റുകളുണ്ട്. നിഷേധിക്കാനാവില്ല പീഡനക്കേസിലെ ഇരകളുടെ മെഡിക്കല് പരിശോധന നടത്താന് രജിസ്റ്റേര്ഡ് മെഡിക്കല് പ്രാക്ടീഷണര്മാര് ബാദ്ധ്യസ്ഥരാണ്. കേസിന്റെ ഭാഗമായി കോടതിയില് ഹാജരാകേണ്ടതിനാലാണ് പലരും വിമുഖത കാട്ടുന്നത്. പരിശോധനയുടെ ഭാഗമായി സാമ്ബിളുകളും ടെസ്റ്റിനുള്ള സ്രവങ്ങളും മറ്റും ശേഖരിക്കേണ്ടതുണ്ട്. സമയം വൈകുന്തോറും തെളിവുകളും ദുര്ബലമാകും.